በአልነጃሺ መስጊድ እና በሌሎች ሃይማኖት ተቋማት ላይ የተፈጸመውን ድርጊት ህብረተሰቡ ሊያወግዝ እንደሚገባ ተገለጸ
 አዲስ አበባ፡- በሰሜኑ የሀገራችን ክፍል የሚገኘው በአልነጃሺ መስጊድና በሌሎች ሃይማኖት ተቋማት ላይ የተፈጸመውን ድርጊት ህብረተሰቡ ሊያወግዘው እንደሚገባ የኢትዮጵያ ሃይማኖት ተቋማት ጉባኤ ምክትል ዋና ኃላፊ ሐጅ መስዑድ አደም ገለጹ።ሐጅ መስዑድ አደም በተለይ ለአዲስ ዘመን ጋዜጣ እንዳስታወቁት፤ አልነጃሺ የኢትዮጵያዊያን ብቻ ሳይሆን የዓለም አቀፍ የሙስሊሞች ታሪክ ነው። ከዚህም በላይ የክርስቲያኑም የሁሉም ኢትዮጵያዊያን ታሪክ ነው። ከዚህ የተነሳ መስጊዱ ላይ የተፈጸመውን ድርጊት ህብረተሰቡ ሊያወግዘው ይገባል። በተለይ በአሁኑ ወቅት
በሀገራችን በአልነጃሺ መስጊድ
እና በሌሎች ሃይማኖት
ተቋማት የተፈጸመውን ድርጊት
ለማውገዝ የግድ ሙስሊም
ወይም ክርስቲያን መሆን
አይጠይቅም ሰው ብቻ
በመሆኑ ሁሉም ሊያወግዘው
የሚገባ ጉዳይ ነው
ብለዋል። እነዚያ የሃይማኖት ቦታዎች ፈጣሪ የሚመለክባቸው ቦታዎች በመሆናቸው ማንም ፈጣሪ አለኝ ብሎ የሚያምን አማኝ ጠንካራና ጽኑ አቋም ይዞ ሊያወግዘው ይገባል ያሉት ሐጅ መስዑድ፤ አንድ ቤተክርስቲያን የአማኙ ብቻ አይደለም እዚያ ቦታና አካባቢ ያለው ሰው ሁሉ የዚያ ቤተክርስቲያ ባለቤት በመሆኑ የሃይማኖት ተቋማትን የመጠበቅ የሁሉም ኃላፊነት መሆን አለበት ብለዋል። “ሰዎች ችግር ሲገጥማቸው ወደ ቤተክርስቲያን ወይም መስጊድ መሸሻቸው ተፈጥሯዊ ነው። ይህም እዚያ ውስጥ ያለ አምላክ ይጠብቀናል ከሚል መንፈሳዊ እሳቤ የመነጨ ነው። ንጹሀኑ ወደዚያ መሸሸጋቸው የሚጠበቅና የሚደገፍም ነው። ክፋቱ እነሱን መደበቂያ አድርገው ሌሎች ክፉ ተግባር ለመፈጸም ሲጠቀሙበት ነው። እንደዚህ አይነት ተግባር የፈጸሙ ሰዎች በኢትዮጵያዊ ስነምግባር ያላደጉና ሃይማኖት አላቸው ብሎ ለማሰብ የሚያስደፍር አይደለም “ብለዋል የሃይማኖት ተቋማት ቤተክርስቲያ ሆነ መስጊድ አምልኮተ ፈጣሪ የሚመለክባቸው ቦታዎች በመሆናቸው ቅዱስ ናቸው ያሉት ሐጅ መስዑድ አደም፤ ከሃይማኖታዊ ልምዱና ከማህበረሰብ የተማረው ነባር ባህል በእነዚህ ቦታዎች የጥይት መተኮሻ ሊሆኑ ቀርቶ ለምርኩዝ የሚሆን ከዘራ እንኳን ተይዞ የሚገባባቸው አይደሉም፤ በር ላይ የሚተውበት ሥርዓት ነው እንዳለ አመልክተዋል ። በዚህም ወደ ሃይማኖት ተቋማት ማንም የሚተኩስ የለም ከዚያም ሆኖ ወደ ሌላ የሚተኩስ ማንም የለም፤ ምክንያቱም የሃይማኖት ተቋማት የሰላም ቦታዎች በመሆናቸው ነው ። ነገር ግን አሁን የተፈጸመውና የሆነው ድርጊት በእጅጉ ሁሉም ማህበረሰብ ሊያወግዘው የሚገባ ነው ብለዋል።ሐጅ መስዑድ አደም
እንደሚሉት፤ ፖለቲከኞች ለሌላ
አላማ ይሁን ለምንም
ሁኔታ ጉዳያቸውን ይዘው
ወደ ሃይማኖት ተቋማት
መጠጋታቸው ተገቢ ባለመሆኑ
ይህንን ሁሉም ሰው ሊያወግዘው እንደሚገባ አመልክተዋል። ሃይማኖት የራሱ የሆነ አካሄድ መመሪያ ያለው ነው። በሃይማኖት ቤት ወንጌልን፣ መጽሐፍ ቅዱስን እና ቁራዓኑን መሠረት አድርጎ ነው ስብከት የሚሰበከው፤ ትምህርት የሚሰጠው፤ እንዲሁም የሚመራው። ሌላ ፍላጎትና ዓላማ የያዘ አካል ወደ እነዚህ ስፍራዎች ሲገባ አያስተናግድም፤ ነገርግን በግድ እየገባ ይገኛል። ስለዚህ የሃይማኖት ተቋማት መሪዎች ጠንካራና ገለልተኛ በመሆን የሃይማኖት ተቋሞቻቸውን የሚጠብቁ መሆን እንዳለባቸው አሳስበዋል። ላልተገባ ዓላማ የሃይማኖት ተቋማት ከለላ የሚያደርጉ አካላትን የመከላከሉ ስራ ከአማኙ በላይ የሚሆንበት ሁኔታ መኖሩን የሚናገሩት ሐጅ መስዑድ፤ እንኳን የሃይማኖት ተቋማቱን ቦታዎች ቀርቶ የሃይማኖቱ አስተምሮዎችን የሚገዳደሩ ሁኔታዎች ሲፈጠሩ እንደነበር አመልክተዋል።አዲስ ዘመን ታህሳስ
29/2013 